
  I 2019 fikk pappa en alvorlig kreftdiagnose. Vi fikk beskjed om at han hadde tre måneder igjen å leve, og både jeg og broren min Denis fikk et akutt behov for å spørre ham om alt mulig, få ham til å fortelle om sine år i parlamentet, før det var for sent. Jeg dro på besøk til Belarus fra Oslo så ofte jeg kunne. Mens jeg skrev i en notatbok, lagde broren min en rekke videointervju med pappa. Det fikk ham til å tenke på noe annet enn den grusomme smerten og erkjennelsen av at han var i ferd med å dø. Det var så viktig for ham å bevare alle historiene, alt det han hadde opplevd gjennom livet. Det var også en måte å gi barna mine sin morfar.


  – En gang, når de blir store nok, kan de på denne måten bli kjent med stemmen hans, ansiktsuttrykkene og latteren, tenkte jeg. Kanskje vil de finne ut at de ligner på ham?


  Da pappa døde, ba vi sykehussjefen om å få låne sykehusets forsamlingslokale slik at de som ønsket å si farvel til faren min, kunne gjøre det der. Pappa hadde jo jobbet på sykehuset i nærmere førti år. Sykehussjefen hadde lite til overs for far, men ga oss tillatelse til å bruke lokalet. Han fulgte meg gjennom de lange korridorene og åpnet døren til salen. Midt på veggen hang det et stort bilde av landets mangeårige diktator – Aliaksandr Lukasjenka. Uten å si et ord gikk sykehusdirektøren bort til veggen og tok ned presidentenes portrett – det var en gest som betød mer enn ord.


  *


  Jeg har lenge lurt på om faren min var en einstøing. Ofre så mye for en abstrakt idé om uavhengighet, frihet og demokrati? Var det verdt det? Folk flest blandet seg ikke i politikken i Belarus og forsto seg ikke på sånne som faren min – en opposisjonell som satte alt på spill for noen verdier og prinsipper. Mange var tydelige på at det var dumt å stikke seg frem på denne måten – for dem var det mer nærliggende å sitte stille og bygge karriere, tjene penger, være sammen med familie og venner. Selv noen av hans nærmeste syntes den opposisjonelle aktiviteten hans var uklok. Jeg husker en gang vi var på besøk hos slektningene våre. Ved middagsbordet, etter at de hadde drukket litt, la jeg merke til hvordan de himlet med øynene og hadde et oppgitt uttrykk i ansiktet når det ble snakk om pappa og politikken:


  – Det var ikke lurt, Aliaksandr! Faktisk helt idiotisk! Du kunne jo vært helseminister i dag! sa de, som om pappa var en ulydig skolegutt.


  Mens jeg ennå bodde i Belarus, snakket jeg lite om at faren min hadde vært parlamentariker tidlig på 1990-tallet. Jeg var redd for reaksjoner og kommentarer, og jeg var flau fordi pappa var medlem av partiet som mange assosierte med nasjonalisme og antirussiske holdninger. Hver gang jeg gikk forbi den belarusiske nasjonalforsamlingen, tenkte jeg på de gangene jeg var på besøk i parlamentsbygget. De lange korridorene, dekket av en rød løper, og kantinen i underetasjen. Men jeg turte ikke å nevne det til noen. Det var tryggest å la være.


  I 2005 flyttet jeg til Norge, og da begynte jeg å stille spørsmål. Jeg ønsket å forstå hvorfor noen stater er demokratier, mens andre har et autoritært styre. Jeg lette etter svar på hvorfor Litauen, Polen og Latvia, som Belarus grenser mot, hadde gjennomført en rekke demokratireformer og var i ferd med å bli en del av EU, mens Belarus fortsatt ble styrt av en person med tilnærmet ubegrenset makt. Det var da jeg ble nysgjerrig på pappas politiske kamp. Hadde faren min og partifellene hans gjort noen feil, eller var de sjanseløse helt fra start?


  Derfor valgte jeg å studere statsvitenskap ved Universitetet i Oslo. Utover i studiene forstod jeg mer av utviklingen i Belarus og også de valgene pappa hadde tatt. Likevel var det slik at hver gang jeg var tilbake og besøkte familie og venner i Belarus, satt jeg igjen med en følelse av at belarusere flest ikke brydde seg om det pappa var opptatt av. Folk syntes å finne seg i å leve i det landet Lukasjenka hadde konstruert, de hadde sluttet å stille spørsmål ved omfattende valgfusk og statlig propaganda. Anstrengelsene faren min og partifellene hans hadde gjort på begynnelsen av 90-tallet, så ut til å være glemt, i den grad de i det hele tatt hadde blitt lagt merke til.


  Men i pappas begravelse kom det så mange mennesker at jeg ikke kunne telle dem. To−tre hundre personer? Jeg undret meg over hvor de kom fra, og hvem de var. Vi hadde bare invitert de nærmeste. Hvordan visste alle disse menneskene at pappa var død? Var ikke faren min en einstøing likevel? Var engasjementet hans verdsatt til tross for at få hadde gjort det mens han levde?


  Pappas begravelse ble et vendepunkt for meg. Det var min første reelle erkjennelse av at situasjonen i et diktatur kan være en helt annen enn den ser ut på overflaten.


  *


  Bare noen måneder senere, sommeren 2020, ble det avholdt presidentvalg i Belarus. Mye, om ikke alt, var annerledes ved dette valget. Belarusere fylte gatene både før og etter valgdagen og var tydelige i sitt budskap – presidenten, som hadde styrt landet siden 1994, måtte gå av! Flere hundre tusen marsjerte i Minsks gater og ropte: «Lenge leve Belarus!» Den parolen hadde jeg lært av faren min da vi gikk i demonstrasjonstog tidlig på 1990-tallet.


  Stolte belarusere viftet med sine hvite og røde flagg, folk ropte og sang, og jeg kjente igjen den sørgmodige sangen pappa hadde lært meg da jeg var liten:


  Allmektige Gud! Du som er hersker over universene,


  Over store soler og små hjerter!


  Spre din lovsangs stråler


  Over Belarus, så stille og lys.


  Jeg hadde ikke hørt denne bli sunget siden jeg var barn, og var overrasket over at så mange i Belarus kunne den i 2020.


  Mens protestene pågikk, fulgte jeg nøye med fra hjemmet mitt i Norge. Gjennom nyheter og sosiale medier ble jeg vitne til dramatikken. Politiet slo ned demonstrasjonene med usedvanlig brutalitet. Noen ble drept, andre torturert og skadet for livet. Etter noen uker ble protestene kvelt i sin helhet. Hundrevis ble arrestert, over 100 000 måtte rømme landet, og det lille sivilsamfunnet som fantes, ble nærmest utryddet. Den sørgmodige sangen ble forbudt å synge offentlig.


  Likevel var denne politiske oppvåkningen av stor betydning. Protestene ga en følelse av samhold og en erkjennelse av hva svært mange belarusere mente om regimet. Kanskje var det også disse protestene som holdt Lukasjenka fra å sende belarusiske soldater til Ukraina – risikoen for å vekke nye protester ble ubehagelig stor.


  I 2020 innså jeg at pappas engasjement, det han og partifellene hans hadde kjempet for, ikke var forgjeves. Jeg trengte ikke lenger å være flau over at han hadde vært annerledes og opposisjonell.


  Samtalene broren min og jeg hadde med pappa før han gikk bort, hadde verdi utover familien. De handlet om Belarus’ historie og landets utvikling etter Sovjetunionens fall og burde deles med flere. Pappas fortellinger og refleksjoner vekket også minner og inntrykk hos meg. Og etter hvert ble det en sammenhengende historie, som inkluderer flere generasjoner.


  1


  Det grønne huset


  Jeg ble født sommeren 1984 i den daværende belarusiske sosia-­listrepublikken, som var en del av den store Sovjetunionen.


  Familien min var en nokså vanlig sovjetisk familie. Mamma jobbet som fiolinlærer, mens pappa var kirurg på det lokale sykehuset. Vi bodde rett utenfor hovedstaden Minsk, i den lille byen Lahojsk, hvis hovedplass var pyntet med statuer av Lenin og Marx, ikke ulikt andre sovjetiske byer. Byen vår lå i en dal omgitt av åser og skog. Det fikk den til å virke litt lukket fra omverdenen, men vi følte oss beskyttet og trygge.


  Leiligheten vår, med utsikt mot en stor rundkjøring, lå i femte etasje i en hvit blokk som verken hadde heis eller varmtvann. Heiser og varmtvann var forbeholdt hovedstaden, mens vi som bodde utenfor, måtte nøye oss med å bruke trapper, varme vannet selv eller gå i den offentlige badstuen.


  Det var staten som eide alle boliger i Sovjetunionen, og det var kø for å få leilighet, hytte eller bil. Hvor stor leiligheten skulle være og hvor den skulle ligge, var det staten som bestemte. Mine foreldre var midt i trettiårene, og jeg var to år gammel da vi endelig flyttet fra en ettroms på 20 kvadrat til en nokså stor leilighet med tre soverom og to balkonger. Blokken hadde 5 etasjer, 20 leiligheter, alle hadde kjellerbod og parsell utenfor huset.


  Naboene våre var en blanding av bygningsarbeidere, lærere og leger, blant dem mange barnefamilier, i tråd med kommunismens idealer. Flere i oppgangen var alkoholikere, og fra tid til annen var vi vitne til fyllebråk, slåssing og krangler. Vi barn lærte å forholde oss til alle slags folk, og jeg var vant til å finne naboen sovende på dørmatten vår, gjerne med et brød som hodepute. Det hendte ofte at folk ringte på hos oss for å få hjelp av faren min. Noen ganger kunne de ha syke barn, andre ganger var noen skadet i en slåsskamp. Pappa hadde legekofferten sin stående ved inngangsdøren og var alltid klar til å hjelpe.


  Den offentlige badstuen var viktig. Det hvite huset lå midt mellom kommuneadministrasjonen, tinghuset og banken og var stedet hele byen møttes. Hver søndag tilbrakte vi flere timer i det varme lokalet. Først sto vi i lang kø i venteværelset, deretter bar det inn i en vaskesal der vi vasket og skrubbet oss, så inn i selve badstuen. Det var halvmørkt i badstuhuset, men lunt og deilig. Alle hadde med seg badstu­ris laget av bjørk eller eik, og lukten av blader blandet seg med lukten av svette.


  Gjennom lyden av rennende vann hørtes samtalene mellom folk i den vesle byen vår. Stemmene ble kastet rundt i det flislagte rommet på en måte som gjorde det vanskelig å skille mellom dem, men jeg fikk med meg at folk utvekslet kjerringråd og sladder. I badstuen var vi alle nakne og sårbare og av den grunn likere hverandre, ydmyke ovenfor hverandres feil og skavanker.


  Også i badstuen kom folk til faren min for å vise sine sår og skader og spørre om råd. Badstuen var limet i det lille samfunnet vårt, og jeg drømte om å jobbe der når jeg ble stor – selge inngangsbilletter i det lille avlukket ved inngangsdøren. Etter det lange ritualet døste vi i den tilhørende kafeen, der fikk jeg lov til å drikke en lysegrønn brus med pæresmak som het Duchesse.


  Ikke langt fra huset vårt, midt i den historiske delen av byen, bodde mormor Elena og morfar Joseph. Huset deres lå gjemt i en blindvei og var omkranset av en stor hage med eple- og kirsebærtrær, bringebærbusker og grønnsaker, alltid velpleid og frodig. Det var et lite og grønt trehus som morfar hadde bygget selv etter krigen. Utenpå var det vakre utskjæringer rundt vinduene og oppunder taket, men innvendig var det svært enkelt. Vedovn i stuen, steinovn på kjøkkenet. I hagen sto en utedo.


  I utkanten av hagen holdt de høner og et par griser. Der lå også veden som bestefar hogget og stablet om sommeren. På den lille gården skaffet de seg flere av de grunnleggende tingene, for butikkhyllene var ofte glisne eller tomme. Mormor mente at det var best å være selvberget, man ikke kunne stole helt på staten. Hun hadde opplevd å bli sviktet mange ganger og hadde kun seg selv å regne med.


  Mormor var oppvokst i en liten landsby øst i landet, i et område der det bare var sump, skog og lite dyrket mark. Under andre verdenskrig måtte familien hennes gjemme seg for tyskerne i skogen, og landsbyboere overlevde på røtter, bær og bark – mer var det ikke å finne. Men også etter krigen hadde foreldrene hennes, som jobbet i kollektivbruket, så dårlig råd at familien stadig måtte ty til skogen for å ha nok mat til de fem barna sine. Særlig om sommeren tilbrakte mormor mye tid i skogen. Bær hun plukket der, ble solgt på et marked i byen. På denne måten sparte de til det vanskelige vinterhalvåret.


  Mormor jobbet som farmasøyt ved det eneste apoteket i byen, mens morfar var ingeniør, meddommer, sjakk­entusiast og krigsveteran. Ikke sjelden var han på skolebesøk og fortalte elevene om andre verdenskrig.


  Vi tilbrakte mye av tiden hos mormor og morfar. Det lille huset deres var et samlingspunkt for storfamilien. Her fikk vi servert de beste pannekakene, med smør, rømme og syltetøy. Her lagde vi blodpølser og surkål, plukket egg fra hønsehuset og spilte uendelig mye sjakk og svarteper med bestefar. Og det var her de viktigste valgene i livet ble diskutert og avgjort. Besteforeldrene mine hadde det siste ordet i familiesaker. Mormor hadde alltid et godt råd og en godbit på lur.


  Når hele familien var samlet om sommeren, pleide vi å spise under det store pæretreet som vokste rett utenfor kjøkkenvinduet. Treet lagde en perfekt skygge over spisebordet. På slike sommerdager hendte det at mamma tok frem fiolinen mens bestefar spilte mandolin eller trekkspill. Vi danset og sang, og naboer kom innom, og slik ble det hele en liten nabolagsfest. Mormor og morfar hadde et godt og nært forhold til sine naboer. De hjalp hverandre i det daglige, lånte av hverandre og småpratet så ofte de kunne.


  *


  Jeg har blitt fortalt at det var faren min som insisterte på at jeg ble til. Mamma var ferdig med småbarnslivet og ikke så interessert i å dulle med en baby igjen, men pappa var bestemt – en ordentlig familie måtte i hvert fall ha to unger! I oppveksten følte jeg meg ønsket og velkommen, til glede for foreldrene og besteforeldrene mine, og til stor irritasjon for storebror Denis.


  I mine første seks år var Belarus fortsatt en del av Sovjet, og mine tidligste minner er trygge og stabile. Jeg husker mye frihet og kjærlighet fra mine nærmeste. Den vanvittige varemangelen og butikkøene som preget siste årene av Sovjetunionen, brydde jeg meg lite om. Jeg var et barn, og bekymringene mine var nok et annet sted enn de voksnes, til tross for at også jeg måtte stå i de lange brødkøene. Sett med dagens øyne hadde jeg få leker, få kjoler og generelt få ting. Men slik var det for de fleste barna jeg kjente. Det var ingen å være misunnelig på.


  Livet foregikk i det små – mellom den hvite blokken vår, huset til besteforeldrene mine og huset til tanten min som også bodde i nærheten. Fra tid til annen dro vi på besøk til farmor og farfar, som bodde i Maladzetsjna, 80 kilometer unna Lahojsk, eller til andre slektninger rundt omkring i landet. Selv om storbyen Minsk bare var 30 kilometer unna, var vi sjelden der. Bensinen var dyr, og offentlig kommunikasjon var elendig. Den siste bussen forlot hovedstaden ved sekstiden om kvelden, så med mindre man hadde et viktig ærend i hovedstaden, var det liten vits i å dra ditt.


  I sommerferien tok foreldrene våre broren min og meg med til andre deler av Sovjetunionen. Vi var i Kaliningrad og Svetlogorsk ved Østersjøen, eller Königsberg og Rauschen som var de tyske navnene på disse stedene. De var gamle prøyssiske byer som ble annektert av Sovjetunionen mot slutten av andre verdenskrig, og fremsto ennå som tyske på grunn av sine gotiske kirker og hvite bindingsverkshus med brune takstein. En annen gang var vi i Palanga, som ligger i dagens Litauen. Der var det uendelige sandstrender, men havet var for kaldt til å bade i.


  Den beste ferien jeg kan huske, var på Krym, ved Svartehavet. Det tok flere dager å komme seg ditt fra Belarus, og det var en svær delegasjon fra familien som dro: mormor, fetteren min, pappas bror med kone og to døtre og familien vår på fire. To biler, to tilhengere og fire telt. Vi stoppet på veien, sov i telt som faren min og onkelen min slo opp langs veikanten, og lagde mat på stormkjøkkenet. Målet var Koktebel, som var kjent for å være tilholdssted for forfattere, komponister og andre bohemer. Her var både sanden og vannet varmt og bølgene store. På mange av utfluktene våre hadde jeg en følelse av å være i et eventyr. Kertsj overrasket med en gresk akropolis. I Bakhtsjisaraj fikk jeg høre fortellingene om den lokale khanen og haremet hans. Festningen Çufut Qale hadde godt bevarte huler, der det tidligere hadde bodd munker. Om kvelden lagde de voksne bål, spilte gitar og sang av full hals – jeg var den minste og trolig den aller lykkeligste.


  *


  Ukene på Krym var muligens de beste i livet mitt. Men ferie­ne våre var ikke akkurat glamorøse. Enten bodde vi hos noen bekjente eller sov i telt, slik som på Krym. Turismen var lite utviklet i Sovjetunionen, og de få hotellene og pensjonatene som fantes i landet, var forbeholdt utenlandske gjester, topper i kommunistpartiet og til en viss grad krigsveteraner.


  De som overlevde krigen, fikk etter hvert hedersplass i samfunnet og hadde omfattende privilegier som høyere pensjon, gratis kollektivreiser og ferie på statens regning. I familien vår var det bare morfar som kvalifiserte til slike ferier. Som 18-åring ble han beordret til fronten mot tyskerne uten noen form for opplæring. Mange av kameratene hans løy om alderen for å ikke bli innkalt til krigstjeneste, men farens hans var en såkalt folkefiende,1 og juks kunne resultere i at også morfar ble sendt til straffekoloni.


  Andre verdenskrig fikk katastrofale konsekvenser for befolkningen i Belarus. Mellom 2,5 og 3 millioner belarusere, det vil si hver tredje person, døde som følge av krigen. 800 000 belarusiske jøder, som utgjorde en stor del av befolkningen, ble myrdet i konsentrasjonsleirene. Over 200 belarusiske byer og 9000 landsbyer ble jevnet med jorden. Flere hundre tusen belarusere ble tvangsflyttet til Vest-Europa, også til Norge, for tvangsarbeid på anlegg, i industrien eller i landbruket.


  Morfar fikk granatsplinter i armen og det ene benet da bataljonen han var med i, ble bombet ved Königsberg 1. august 1944. Han ble fraktet fra slagmarken til feltsykehuset med hundebåre, mens hans beste venn ble liggende livløs i skyttergraven. Splintene ble igjen i kroppen og verket fra tid til annen, derfor sendte staten ham på ferie omtrent hvert år, for å hvile og restituere seg. Siden mormor ikke hadde deltatt i krigen, fikk ikke hun bli med.


  Morfar kom alltid tilbake med mange nye inntrykk og små gaver til oss barna. En kjærlighet på pinne utformet som en hane, en kjole, en kopp eller penn. Vi andre fikk sjelden reise så langt som bestefar, så når han kom tilbake, var hele familien samlet i det lille, grønne huset for å høre om alt det han hadde sett på reisen: fontener i Kaukasus, fjellområdet i Vest-Ukraina, Georgias Borjomi og St. Petersburgs museer. I minste detalj beskrev han turene sine, fra han gikk om bord på toget til han kom tilbake til Lahojsk. Vi måtte vite alt, og morfar var en mester i å fortelle!


  Morfars snille, lekne og samtidig beherskede vesen og de herlige fortellingene hans gjorde at han var den voksne jeg var mest knyttet til på den tiden. I timevis kunne jeg høre ham fortelle eventyr, plystre folkemelodier eller se hvordan han med et par fingertriks tryllet frem forskjellige figurer fra vanlige A4-ark – et lite papirtrekkspill, et fly, en papirfugl å leke med. Om sommeren var vi i skogen for å plukke sopp og bær. Da pleide morfar å ta meg med til steder som han visste krydde av kantareller, men hver gang ga han meg æren:


  – Se, så mange kantareller DU fant, Dasja!2 − og begge smilte og lo mens vi plukket kantarellene og la dem i kurven.


  I helgene overnattet jeg ofte hos mormor og morfar. Jeg likte å se hvordan morfar gjorde seg klar for dagen, spesielt når han utførte sitt barberingsritual. Først tok han frem et såpestykke, en skål, en barberkost og pisket en haug med hvitt, tykt skum, som han fordelte rundt i ansiktet ved hjelp av kosten. Så tok han frem barberhøvelen, skrudde den fra hverandre, byttet ut barberblad og skrudde den sammen igjen. Til slutt fikk han barberhøvelen til å gli over kinnene og halsen, til skummet var helt borte. Jeg sto ved siden av ham og var trollbundet av disse presise bevegelsene, som var utført i stillhet og dyp konsentrasjon.


  Når bestefar skulle vise seg blant folk, likte han å iføre seg dress og hatt. I jakkelommen hadde han alltid en kam klar, som han gredde det blonde håret sitt med når hatten skulle av.


  Jeg kan ikke huske å ha sett ham verken sint eller opprørt. Morfar var alltid blid! Humøret hans sto i sterk kontrast til alt det tragiske han hadde opplevd som barn og under krigen – han hadde jo all grunn til å være sint.


  Morfar var ferdig med første klasse i 1929. Da fikk faren hans, oldefar Nikolaj, tilbud om å bli stasjonssjef i den fjerntliggende byen Prokopjevsk, i et hjørne av Vest-Sibir, der hvor Kina, Mongolia og Kazakhstan møter Russlands grense. Byen betjente den nybygde jernbanen og var knutepunkt mellom de sentrale delene av Sovjetunionen og kullgruvene i Sibir – de trengte folk. Oldefar skulle være med på dette kulleventyret, og sammen med oldemor Marylja flyttet han og barna fra en liten landsby på grensen til Polen til den lille, men strategisk viktige byen i Russland.


  Første klasse måtte tas på nytt − så ulikt var russisk språk fra det morfar snakket − en blanding av belarusisk og polsk. Men han elsket det nye stedet, han fikk nye venner, lærte seg å stå på ski og skøyter og spille mandolin.


  En natt ble oldefar hentet av NKVD, det hemmelige politiet. Uten at det ble lagt frem noen bevis, ble oldefar anklaget for å ha antisovjetiske holdninger og sendt til en av Sovjets konsentrasjonsleirer, Gulag. Familien så ham aldri igjen. I frykt for å bli forfulgt selv, og for å få hjelp av slekten, flyttet oldemor tilbake til den belarusiske landsbyen der bestefar hadde vokst opp. Men grensen var nå flyttet mange kilometer vestover, og det som en gang var Polen, hadde nå blitt en del av Sovjetunionen. Bare 14 år gammel sto også morfar i fare for å bli ansett for å være illojal mot kommunistpartiet og stemplet som folkefiende.


  Lenge unngikk morfar å snakke om faren sin. Hvis noen spurte ham om faren, svarte han tørt at han var død. Det var først etter at jeg ble født at han begynte å fortelle litt om det som hadde hendt. Etter Stalins død hadde han fått et brev fra myndighetene der det sto at oldefar hadde dødd i konsentrasjonsleiren, og at han hadde vært uskyldig i det han ble anklaget for. Morfar fortalte både om redselen han hadde opplevd, og om ansvaret han hadde fått for både moren sin og søstrene sine.


  Etter krigen bodde morfar i Minsk og jobbet som sjåfør for sjefen til den belarusiske kringkastingen. Han ble sjefens mest fortrolige og visste å holde munn om elskerinnen som sjefen besøkte i ny og ne. Bilen han kjørte, var en amerikansk Studebaker, og bestefar var veldig stolt over å ha kjørt nettopp denne bilen gjennom sin korte sjåførkarriere.


  – Det var en sjelden bil, kanskje den eneste i Minsk!


  Da morfar ble kjent med mormor, forlangte hun at han fikk seg utdannelse. Selv om han var sjåfør hos en høytstående person med en flott amerikansk bil, var ikke det tilstrekkelig. Hun mente at han kunne nå lenger, og året etter begynte morfar på ingeniørhøyskolen i Minsk.


  
    
      1 Folkefiende er et begrep brukt i Sovjetunionen ovenfor dem som ble antatt å ha antikommunistiske holdninger eller drive med antikommunistisk virksomhet. Folkefiender ble som regel sendt til arbeidsleir, henrettet eller tvangsflyttet til ubebodde deler av landet. Barna til folkefiender kunne ikke inneha ledende posisjoner i samfunnet og var holdt utenfor prestisjefulle høyere utdanningsinstitusjoner. De fleste anklagene viste seg å være grunnløse eller fabrikerte.

    


    
      2  Diminutiv av Darya

